[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.10.2005

COM(2005) 494 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Η συμβολή της Επιτροπής κατά την περίοδο προβληματισμού και πέραν αυτής:Σχέδιο Δ για δημοκρατία, διάλογο και δημόσια συζήτηση

1. Εισαγωγή

Κατά τη λήξη του τελευταίου Ευρωπαϊκού Συμβουλίου, οι αρχηγοί κρατών και κυβερνήσεων ενέκριναν δήλωση, στις 18 Ιουνίου 2005, σχετικά με " την επικύρωση της Συνθήκης για τη θέσπιση Συντάγματος της Ευρώπης ". Η δήλωση αυτή καλούσε τα κράτη μέλη σε μία " περίοδο προβληματισμού ", μετά τα αρνητικά αποτελέσματα των δημοψηφισμάτων για το Ευρωσύνταγμα στη Γαλλία και τις Κάτω Χώρες.

Οι αρχηγοί κρατών και κυβερνήσεων έδωσαν στα κράτη μέλη κατευθυντήριες γραμμές σχετικά με το είδος της συζήτησης που θα μπορούσε να διεξαχθεί: " η περίοδος προβληματισμού θα αξιοποιηθεί για τη διεξαγωγή ευρείας συζήτησης σε κάθε χώρα, στην οποία θα συμμετάσχουν οι πολίτες, η κοινωνία των πολιτών, οι κοινωνικοί εταίροι, τα εθνικά κοινοβούλια και τα πολιτικά κόμματα ". Τόνισαν επίσης ότι τα ευρωπαϊκά θεσμικά όργανα θα πρέπει " να εισφέρουν τη συμβολή τους·” και ότι " ιδιαίτερος ρόλος αναλογεί εν προκειμένω στην Επιτροπή ". Σκοπός της παρούσας ανακοίνωσης είναι να ανταποκριθεί στο αίτημα των αρχηγών κρατών και κυβερνήσεων.

Η Ευρωπαϊκή Επιτροπή υποστήριξε σθεναρά την επικύρωση του Συντάγματος και παρείχε συνδρομή σε όλα τα κράτη μέλη όσον αφορά τις ενημερωτικές τους εκστρατείες, ενώ οι επίτροποι διαδραμάτισαν από την πλευρά τους ενεργό ρόλο στις εθνικές συζητήσεις. Η Επιτροπή εξακολουθεί να πιστεύει ότι το Σύνταγμα θα αποτελέσει ένα σημαντικό βήμα για μια πιο δημοκρατική, πιο διαφανή, πιο αποτελεσματική και πιο ισχυρή Ευρωπαϊκή Ένωση απέναντι στον υπόλοιπο κόσμο. Η Επιτροπή εκφράζει συνεπώς τη λύπη της για το γεγονός ότι, υπό τις παρούσες συνθήκες, δεν υπάρχει πιθανότητα επικύρωσης του Συντάγματος στο εγγύς μέλλον. Εν αναμονή της έκβασης της διαδικασίας επικύρωσης, η Επιτροπή θεωρεί ότι δεν θα πρέπει να υποβαθμίζεται η συνολική ισορροπία που επετεύχθη στο κείμενο του Συντάγματος με τη μερική εφαρμογή τμημάτων του. Πιστεύει ότι η περίοδος προβληματισμού θα πρέπει, σε πρώτη φάση, να αξιοποιηθεί για μια ευρεία και εντατική συζήτηση σχετικά με τις ευρωπαϊκές πολιτικές. Οποιοδήποτε σχέδιο για το μέλλον της Ευρώπης θα πρέπει να οικοδομηθεί με βάση μια σαφή θεώρηση των αναγκών και των προσδοκιών των πολιτών. Αυτός είναι ο σκοπός του σχεδίου Δ .

2. Στόχοι του σχεδίου Δ

Η Επιτροπή πρότεινε ένα σχέδιο Δ για Δημοκρατία, Διάλογο και Δημόσια συζήτηση, όχι ως εγχείρημα διάσωσης του Συντάγματος, αλλά για να υποκινήσει μια ευρύτερη συζήτηση μεταξύ των δημοκρατικών θεσμικών οργάνων της Ευρωπαϊκής Ένωσης και των πολιτών. Το σχέδιο αυτό πρέπει να θεωρηθεί συμπληρωματικό ήδη υφιστάμενων ή προτεινόμενων πρωτοβουλιών και προγραμμάτων, ιδίως στον τομέα της εκπαίδευσης, της νεολαίας, του πολιτισμού και της προώθησης της ενεργού συμμετοχής των Ευρωπαίων πολιτών.

Το σχέδιο Δ συμπληρώνει το σχέδιο δράσης για την επικοινωνία στην Ευρώπη[1] που αποσκοπεί στη βελτίωση του τρόπου με τον οποίο παρουσιάζει η Επιτροπή τις δραστηριότητές της στον υπόλοιπο κόσμο, καθώς και την επικείμενη Λευκή Βίβλο για τη στρατηγική επικοινωνίας και τη δημοκρατία, που θα αποτελέσει τη βάση μιας διαδικασίας διαβουλεύσεων σχετικά με τις αρχές που διέπουν την πολιτική επικοινωνίας της Ευρωπαϊκής Ένωσης, καθώς και τους τομείς συνεργασίας της Επιτροπής με τα άλλα ευρωπαϊκά θεσμικά όργανα και φορείς. Οι εν λόγω πρωτοβουλίες από κοινού με το σχέδιο Δ προτείνουν ένα μακροχρόνιο πρόγραμμα για την αναζωογόνηση της ευρωπαϊκής δημοκρατίας με στόχο την ανάδυση μιας ευρωπαϊκής δημόσιας σφαίρας, στο πλαίσιο της οποίας οι πολίτες θα λαμβάνουν τις πληροφορίες και τα μέσα για να συμμετέχουν ενεργά στη διαδικασία λήψης αποφάσεων και για να κάνουν προσωπική τους υπόθεση την ευρωπαϊκή οικοδόμηση.

Αποκατάσταση της εμπιστοσύνης της κοινής γνώμης στην Ευρωπαϊκή Ένωση

Ευρισκόμενη αντιμέτωπη με τη φθίνουσα εμπιστοσύνη των πολιτών προς τα πολιτικά συστήματα, η Επιτροπή θεωρεί σημαντικό να μεριμνήσει ώστε η αντιπροσωπευτική δημοκρατία να συνεχίσει να απολαμβάνει της εμπιστοσύνης και της συμμετοχής των πολιτών της Ευρώπης. Η τελευταία έρευνα του Ευρωβαρομέτρου[2] δείχνει, ωστόσο, ότι τους τελευταίους μήνες μειώθηκε σταθερά ο βαθμός αποδοχής της Ευρωπαϊκής Ένωσης από την κοινή γνώμη. Όλοι οι δείκτες σημείωσαν πτώση από την άποψη της εμπιστοσύνης, της δημόσιας εικόνας ή της αποτίμησης της συμμετοχής της χώρας τους στην ΕΕ. Ανάλογη πτώση παρατηρείται και όσον αφορά τη δημόσια αποδοχή και εμπιστοσύνη στην εθνική πολιτική διαδικασία. Παρά το γεγονός ότι το 54% των πολιτών της ΕΕ εξακολουθεί να υποστηρίζει τη συμμετοχή της χώρας του στην Ευρωπαϊκή Ένωση, η δημόσια εικόνα της Ένωσης δεν παύει να υποβαθμίζεται στα μάτια των πολιτών, αφού μόνο το 47% των ερωτηθέντων έδωσε θετική απάντηση. Όσον αφορά την εμπιστοσύνη των πολιτών προς την Ευρωπαϊκή Ένωση έπεσε από το 50% το φθινόπωρο του 2004 στο 44% την άνοιξη του 2005.

Οι πολίτες έχουν την ανάγκη να αισθάνονται ότι η Ευρώπη παρέχει προστιθέμενη αξία και ότι οι ίδιοι έχουν την ικανότητα να επηρεάσουν τον τρόπο με τον οποίο λαμβάνονται οι αποφάσεις. Σήμερα, το 53% των Ευρωπαίων πολιτών αισθάνεται ότι η άποψή του δεν λαμβάνεται υπόψη στην Ευρωπαϊκή Ένωση2. Παρά ταύτα, απαντώντας σε ερώτηση σχετικά με το ρόλο που θα επιθυμούσαν να κατέχει η Ευρωπαϊκή Ένωση σε μία πενταετία, το 49% θα ήθελε να αναμειγνύεται περισσότερο η Ένωση στους βασικούς τομείς πολιτικής, ενώ μόνο το 14% έχει αντίθετη γνώμη. Εξ αυτού προκύπτει η ανάγκη να αναδυθεί μια Ευρώπη που θα ακούει περισσότερο τους πολίτες της ώστε να ανταποκρίνεται καλύτερα στις προσδοκίες τους.

Το θέμα αυτό είναι ζωτικής σημασίας, δεδομένου ότι τα ευρωπαϊκά όργανα που συχνά θεωρούνται απόμακρα και γραφειοκρατικά αποτελούν συχνά τον αποδιοπομπαίο τράγο μη δημοφιλών αποφάσεων. Ένας από τους βασικούς στόχους της περιόδου προβληματισμού θα πρέπει να είναι πώς θα δημοσιοποιούνται με μεγαλύτερη ακρίβεια οι δραστηριότητες της Ευρωπαϊκής Ένωσης. Μια σημαντική αλλαγή που πρέπει να γίνει είναι να δοθεί τέλος στην τακτική μετάθεσης των ευθυνών μεταξύ κρατών μελών και ευρωπαϊκών οργάνων.

Ακροατήρια-στόχοι και σύγχρονα ΜΜΕ

Η Επιτροπή εκτιμά ότι η συζήτηση δεν πρέπει να περιοριστεί στους πολιτικούς αρχηγούς και τους παραδοσιακά ενδιαφερόμενους φορείς. Συμμερίζεται τις απόψεις των αρχηγών κρατών και κυβερνήσεων ότι στις εν λόγω συζητήσεις θα πρέπει να συμμετάσχουν "η κοινωνία των πολιτών, οι κοινωνικοί εταίροι, τα εθνικά κοινοβούλια και τα πολιτικά κόμματα", αλλά θεωρεί επίσης ότι θα ήταν ιδιαίτερα χρήσιμο να ακουστεί και η άποψη ειδικών ομάδων που δεν προσεγγίστηκαν κατά τις εκστρατείες υπέρ του δημοψηφίσματος, όπως οι νέοι ή οι μειονότητες. Τέλος, οι συζητήσεις θα σημειώσουν επιτυχία μόνον εάν στη διαδικασία συμμετάσχουν και τα μέσα μαζικής ενημέρωσης, ιδίως η τηλεόραση. Το Διαδίκτυο έχει επίσης βαρύνουσα σημασία για την τόνωση της συζήτησης.

Μια μακροχρόνια δέσμευση

Το σχέδιο Δ δεν περιορίζεται στην περίοδο προβληματισμού, αλλά αποτελεί μία διαδικασία που πρέπει να διαρκέσει καθόλη τη διάρκεια της θητείας της παρούσας Επιτροπής και ακόμη περισσότερο. Η τρέχουσα κρίση μπορεί να ξεπεραστεί μόνο με τη δημιουργία μιας νέας συναίνεσης για την ευρωπαϊκή οικοδόμηση, η οποία θα στηρίζεται στις προσδοκίες των πολιτών.

Από την ακρόαση στην περαιτέρω συμμετοχή

Τέλος, το σχέδιο Δ για δημοκρατία, διάλογο και δημόσια συζήτηση αποτελεί μία διαδικασία ακρόασης που θα επιτρέψει στην Ευρωπαϊκή Ένωση να δράσει με βάση τις ανησυχίες που εκφράζουν οι πολίτες της. Σκοπός της Επιτροπής είναι να τονώσει τη συζήτηση αυτή και να επιδιώξει την αναγνώριση της προστιθέμενης αξίας που μπορεί να εισφέρει η Ευρωπαϊκή Ένωση. Για να υπάρξει δημοκρατική ανανέωση, οι πολίτες της ΕΕ θα πρέπει να αποκτήσουν το δικαίωμα να ακουστεί η φωνή τους.

3. Στήριξη των εθνικών συζητήσεων

3.1. Διοργάνωση εθνικών συζητήσεων

Στα κράτη μέλη εναπόκειται αρχικά η ευθύνη να ανταποκριθούν στην πρόσκληση για μια περίοδο προβληματισμού. Όλα τα κράτη μέλη δεσμεύθηκαν να ξεκινήσουν ευρείες εθνικές συζητήσεις για το μέλλον της Ευρώπης.

Παρά το γεγονός ότι, όπως αναγνωρίζει η Επιτροπή, σε ορισμένα κράτη μέλη έχει ήδη αρχίσει να διεξάγεται έντονη συζήτηση, σε άλλα κράτη μέλη η συζήτηση δεν έχει ακόμη αρχίσει ή, έστω και αν έχει αρχίσει, πρέπει να ενισχυθεί και να διευρυνθεί. Η Επιτροπή είναι διατεθειμένη να προσφέρει επιπλέον ώθηση προς την κατεύθυνση αυτή υποδεικνύοντας μία κοινή προσέγγιση και παρουσιάζοντας την άποψή της για το πώς θα μπορούσε, ως θεσμικό όργανο, να συνεισφέρει στη συζήτηση.

Η Επιτροπή θεωρεί ότι ο ρόλος της είναι περισσότερο να συνδράμει τα κράτη μέλη στη διοργάνωση εθνικών συζητήσεων και όχι να τα αντικαθιστά. Θα συνεργαστεί με τις εθνικές κυβερνήσεις για τη διοργάνωση και τη χρηματοδότηση εκδηλώσεων που προωθούν τη συζήτηση. Οι εκδηλώσεις αυτές θα πρέπει να καλύπτουν ολόκληρο το φάσμα των πολιτικών απόψεων. Οι αντιπροσωπείες της Ευρωπαϊκής Επιτροπής στα κράτη μέλη όπως και τα γραφεία του Ευρωπαϊκού Κοινοβουλίου θα διαδραματίσουν βασικό ρόλο στην παροχή συνδρομής κατά την περίοδο του προβληματισμού. Το Ευρωπαϊκό Κοινοβούλιο θα μπορούσε επίσης να συνεισφέρει σημαντικά στις εθνικές συζητήσεις, τόσο από την άποψη της συνεργασίας του με εθνικούς φορείς, όσο και με τη συμμετοχή μελών του.

Δεν υπάρχει τυποποιημένο μοντέλο για τη διοργάνωση συζητήσεων στα κράτη μέλη. Σε ορισμένα κράτη μέλη υπάρχουν μόνιμες δομές, φόρουμ ή πλατφόρμες με αντικείμενο την τακτική σύγκληση συζητήσεων για ευρωπαϊκά θέματα. Σε άλλα, δεν υπάρχει τόσο οργανωμένο σύστημα διαλόγου και συζητήσεων. Μοντέλα όπως το Εθνικό Forum στην Ιρλανδία ή η Πλατφόρμα για την Ευρώπη στην Ισπανία θα μπορούσαν να εμπνεύσουν τα κράτη μέλη.

Τα εθνικά, περιφερειακά και τοπικά κοινοβούλια πρέπει να διαδραματίσουν ειδικό ρόλο στη διοργάνωση και την προώθηση των συζητήσεων. Τα εθνικά κοινοβούλια αποτελούν το σύνδεσμο για την άσκηση αποτελεσματικού ελέγχου στις αποφάσεις που λαμβάνουν οι εθνικές κυβερνήσεις για τα ευρωπαϊκά θέματα. Παρά το γεγονός ότι ορισμένα εθνικά κοινοβούλια αποτελούν παραδείγματα ορθής πρακτικής, πολλά θα μπορούσαν ακόμη να γίνουν για τη βελτίωση του ελέγχου. Η Επιτροπή είναι συνεπώς αποφασισμένη να αναπτύξει τη συνεργασία της με τα εθνικά κοινοβούλια πέρα από τους στόχους που αφορούν τις σχέσεις της μαζί τους, τους οποίους άρχισε να εφαρμόζει στις αρχές του 2005. Οι στόχοι αυτοί περιστρέφονται γύρω από τρεις βασικούς άξονες: την αμοιβαία συνδρομή· την αποτελεσματική δικτύωση· την καλύτερη επικοινωνία με τους πολίτες και τους εκλεγμένους εκπροσώπους τους· η ιδέα είναι ότι ενισχύοντας τη φωνή των κοινοβουλίων ενισχύεται και η φωνή των Ευρωπαίων πολιτών. Προβλέπεται σειρά συγκεκριμένων ενεργειών που ξεκινούν, παραδείγματος χάρη, από την υψηλού επιπέδου συμμετοχή στη διάσκεψη των επιτροπών ευρωπαϊκών υποθέσεων (COSAC) και στη διάσκεψη των προέδρων των κοινοβουλίων της ΕΕ μέχρι τον καθορισμό των απαιτήσεων των εθνικών κοινοβουλίων όσον αφορά τις μορφές ενημέρωσης και τους τρόπους συνεργασίας, καθώς και τη διευκόλυνση της ηλεκτρονικής ανταλλαγής μεταξύ των εθνικών κοινοβουλίων πληροφοριών σχετικών με την ΕΕ.

Η Επιτροπή, σε στενή συνεργασία με το Ευρωπαϊκό Κοινοβούλιο και κατόπιν διαβουλεύσεων με την προεδρία της διάσκεψης των προέδρων των κοινοβουλίων της ΕΕ και της προεδρεύουσας τρόικας της COSAC (συνεργασία μεταξύ των εθνικών κοινοβουλίων και του Ευρωπαϊκού Κοινοβουλίου), θα καλέσει το ταχύτερο δυνατό τα εθνικά κοινοβούλια των κρατών μελών σε φόρουμ που θα συγκληθεί στις Βρυξέλλες, για να συζητήσουν τη συνεισφορά των εθνικών κοινοβουλίων κατά την περίοδο προβληματισμού, να ανταλλάξουν απόψεις σχετικά με την εθνική τους εμπειρία και τις βέλτιστες πρακτικές και να εξετάσουν ενδεχόμενη συνεργασία και κοινές ενέργειες με τα ευρωπαϊκά θεσμικά όργανα ή/και στήριξη από αυτά κατά την εν λόγω περίοδο.

3.2. Περιεχόμενο

Το σχέδιο Δ για δημοκρατία, διάλογο και δημόσια συζήτηση προτείνει μία δομημένη διαδικασία για την τόνωση της δημόσιας συζήτησης σχετικά με το μέλλον της Ευρωπαϊκής Ένωσης. Το πολιτικό περιεχόμενο της δημόσιας συζήτησης θα πρέπει να κατευθύνει την προσέγγιση που θα υιοθετηθεί κατά τη λήξη της περιόδου προβληματισμού.

Αν και θα επιδιώξει να διαμορφώσει ένα κοινό πλαίσιο, η Επιτροπή αναγνωρίζει πλήρως ότι κάθε συζήτηση θα έχει τα δικά της τοπικά, περιφερειακά και εθνικά χαρακτηριστικά. Διαφορετικά ζητήματα θα τονιστούν, ενώ η σημασία της Ευρωπαϊκής Ένωσης θα διαφέρει ανάλογα με τη χώρα και το υπό συζήτηση πολιτικό περιεχόμενο.

Παρά τις επιμέρους εθνικές ιδιαιτερότητες, οι εθνικές συζητήσεις θα πρέπει να εφιστούν την προσοχή των πολιτών στο μέλλον της Ευρώπης, λαμβάνοντας υπόψη τις προσδοκίες τους και κάνοντας επίκληση στην προστιθέμενη αξία και τα συγκεκριμένα οφέλη που συνεπάγεται η κοινοτική δράση. Κατ’ αυτό τον τρόπο, η συζήτηση θα πρέπει να υπερβεί τα όρια των θεσμικών θεμάτων και του Συντάγματος και να επικεντρωθεί στον τρόπο με τον οποίο αντιμετωπίζει η Ευρώπη ζητήματα όπως η απασχόληση, η οικονομία, οι μεταφορές, η καταπολέμηση της τρομοκρατίας, το περιβάλλον, οι τιμές του πετρελαίου, οι εθνικές καταστροφές ή η μείωση της φτώχειας στην Αφρική και αλλού. Τα αποτελέσματα των συζητήσεων θα πρέπει να βοηθήσουν τα ευρωπαϊκά όργανα, και ιδίως την Επιτροπή, να καθορίσουν καλύτερα τις προτεραιότητές τους.

Η διαδικασία θα πρέπει να είναι διττή· αφενός να ενημερωθούν οι πολίτες σχετικά με το ρόλο της Ευρώπης μέσα από συγκεκριμένα επιτεύγματα και έργα και αφετέρου να ληφθούν υπόψη οι προσδοκίες των πολιτών για το τι μέλλει γενέσθαι. Οι συζητήσεις θα μπορούσαν να περιλαμβάνουν τα ακόλουθα θέματα:

- Οικονομική και κοινωνική ανάπτυξη της Ευρώπης : η ικανότητα της Ευρώπης να παράγει ανάπτυξη και να δημιουργεί νέες θέσεις απασχόλησης, καθώς και να μεγιστοποιεί τα αποτελέσματα της στρατηγικής που συμφωνήθηκε στη Λισσαβόνα· οι κοινές αξίες πάνω στις οποίες βασίζονται τα οικονομικά και τα κοινωνικά πρότυπα της Ευρώπης· οι μεταρρυθμίσεις που απαιτούνται για την αντιμετώπιση του παγκόσμιου ανταγωνισμού και οι συνθήκες βιώσιμης ανάπτυξης.

- Σκέψεις για την Ευρώπη και το έργο της Ένωσης : με βάση προηγούμενα επιτεύγματα και συγκεκριμένα οφέλη που έχει επιφέρει η Ένωση στην καθημερινή ζωή των πολιτών (όπως π.χ. ασφάλεια των τροφίμων, πρόγραμμα Erasmus, ενιαίο νόμισμα, προστασία του καταναλωτή, εσωτερική αγορά), η συζήτηση θα μπορούσε να λάβει υπόψη τι θα έπρεπε, κατά τη γνώμη τους, να γίνει σε τοπικό επίπεδο και πώς βλέπουν το μελλοντικό ρόλο της Ένωσης, καθώς και τη δημιουργία ενός χώρου δικαιοσύνης, ελευθερίας και ασφάλειας ή την αντιμετώπιση των κλιματικών αλλαγών και των φυσικών καταστροφών.

- Τα σύνορα της Ευρώπης και ο ρόλος της στον κόσμο : η προοπτική νέων διευρύνσεων, η ικανότητα της Ένωσης να δέχεται νέα μέλη, η συνολική ασφάλεια της ηπείρου, η σχέση της Ευρώπης με τους γείτονές της ή η επιρροή της σε σχέση με άλλους μεγάλους συνασπισμούς στον κόσμο. Τι προσδοκούν οι πολίτες από την Ευρώπη σε έναν παγκοσμιοποιημένο κόσμο· στον τομέα του εμπορίου (π.χ. υφαντουργία), του περιβάλλοντος (π.χ. κλιματικές αλλαγές), της κινητικότητας (π.χ. διευρωπαϊκά δίκτυα), της ασφάλειας (π.χ. συμμετοχή σε ειρηνευτικές επιχειρήσεις) και της ανάπτυξης (π.χ. αρωγή σε αναπτυσσόμενες χώρες, ελάφρυνση του χρέους του τρίτου κόσμου);

Είναι, ωστόσο, αυτονόητο ότι στο πλαίσιο του σχεδίου Δ σε καμία περίπτωση δεν πρόκειται να περιοριστεί το φάσμα των θιγόμενων θεμάτων. Αντιθέτως, ανάλογα με το κοινό και τις περιστάσεις, θα πρέπει να επιλέγεται προς συζήτηση το πιο ενδιαφέρον και καυτό θέμα. Η Επιτροπή είναι διατεθειμένη να επεξεργαστεί τα θέματα αυτά, εφόσον της το ζητήσουν τα κράτη μέλη.

3.3. Διαδικασία ανατροφοδότησης

Η διάρθρωση των εθνικών συζητήσεων θα πρέπει να εξασφαλίζει ότι τα συμπεράσματα που θα προκύψουν μπορεί να έχουν άμεσο αντίκτυπο στο πολιτικό πρόγραμμα της Ευρωπαϊκής Ένωσης. Η πρακτική της ακρόασης θα πρέπει να οδηγήσει σε σαφή αποτελέσματα τα οποία θα ληφθούν υπόψη κατά τη λήξη της περιόδου προβληματισμού. Κάθε κράτος μέλος θα πρέπει να παρουσιάσει στην Επιτροπή και στην προεδρία του Συμβουλίου μια σύνοψη των αρχικών αποτελεσμάτων της εθνικής του συζήτησης. Το κείμενο αυτό θα πρέπει να δημοσιευθεί.

Η αρχική διαδικασία ανατροφοδότησης θα πρέπει να πραγματοποιηθεί τον Απρίλιο του 2006, οπότε και θα συναχθούν τα πρώτα συμπεράσματα. Αρχικά, η Επιτροπή θα οργανώσει, στις 9 Μαΐου 2006, την " Ημέρα της Ευρώπης ", μία ευρωπαϊκή διάσκεψη για το μέλλον της Ευρώπης, στην οποία θα συμμετέχουν εκπρόσωποι της κοινωνίας των πολιτών, των κρατών μελών και του Ευρωπαϊκού και εθνικού Κοινοβουλίου, πολίτες, καθώς και άλλα όργανα και φορείς της ΕΕ. Στη διάσκεψη αυτή θα καταβληθεί προσπάθεια να συναχθούν από κοινού τα κυριότερα συμπεράσματα από τη συζήτηση που θα διεξάγεται σε ευρωπαϊκό επίπεδο και από τις δραστηριότητες που προκύπτουν από τη διασυνοριακή συζήτηση. Το Μάιο του 2006, η Επιτροπή θα καταρτίσει έγγραφο που θα αποτελεί συνολική σύνθεση των επισκέψεων και των εθνικών συζητήσεων που διοργανώθηκαν σε ολόκληρη την Ένωση.

Τούτο θα επιτρέψει επίσης στην αυστριακή προεδρία να δώσει κατευθύνσεις για την κατάρτιση της συνολικής επισκόπησης στο Ευρωπαϊκό Συμβούλιο, τον Ιούνιο 2006, όπως ορίζεται στη δήλωση των αρχηγών κρατών και κυβερνήσεων.

4. Πρωτοβουλίες σε κοινοτικό επίπεδο

Η Ευρωπαϊκή Επιτροπή είναι διατεθειμένη να διαδραματίσει σημαντικό ρόλο στην ευρεία συζήτηση για το μέλλον της Ευρώπης. Παρά το γεγονός ότι δεν βρίσκεται στον πυρήνα των συζητήσεων, η Επιτροπή θα συνεισφέρει έχοντας ως μέλημα την προώθηση και τη στήριξη διασυνοριακών πρωτοβουλιών. Ορισμένες διακεκριμένες διασυνοριακές εκδηλώσεις μπορούν επίσης να συμβάλουν στη μεγαλύτερη προβολή της διαδικασίας και να ενθαρρύνουν τη συμμετοχή νέων φορέων στη διαδικασία λήψης αποφάσεων στην Ευρώπη.

Εταιρική σχέση με ευρωπαϊκά θεσμικά όργανα και φορείς

Σε συνεργασία με την παρούσα και τη μελλοντική προεδρία, το Ευρωπαϊκό Κοινοβούλιο, το Συμβούλιο, την Επιτροπή των Περιφερειών και την Ευρωπαϊκή Οικονομική και Κοινωνική Επιτροπή, η Επιτροπή θα προσπαθήσει να προωθήσει τη συζήτηση σε ευρωπαϊκό επίπεδο. Οι περισσότερες από τις πρωτοβουλίες αυτές μπορούν να αναληφθούν από κοινού με το Ευρωπαϊκό Κοινοβούλιο και τα άλλα θεσμικά όργανα και φορείς. Η Επιτροπή καλεί κάθε ευρωπαϊκό όργανο και κάθε ευρωπαϊκό φορέα να συμβάλουν από την πλευρά τους και να συζητήσουν τους τομείς συνεργασίας και κοινής δράσης.

Η πρωτοβουλία της Επιτροπής έχει σκοπό να εμπνεύσει στους πολίτες της ΕΕ τη διάθεση να δραστηριοποιηθούν πολιτικά στη συζήτηση για το μέλλον της Ευρώπης· να κάνει γνωστή την προστιθέμενη αξία που εισφέρει η Ευρωπαϊκή Ένωση· και να παροτρύνει τις κυβερνήσεις, τα πολιτικά κόμματα και τους διαμορφωτές της κοινής γνώμης να ευαισθητοποιήσουν το ευρύ κοινό στο ζήτημα της Ευρώπης.

Κατά την περίοδο του προβληματισμού θα πρέπει να ληφθούν ορισμένες πρωτοβουλίες σε κοινοτικό επίπεδο.

4.1. Δημιουργία κινήτρων για ευρύτερη δημόσια συζήτηση

4.1.1. Επισκέψεις επιτρόπων στα κράτη μέλη

Η Επιτροπή σκοπεύει να αποκαταστήσει πιο άμεση επαφή με τους πολίτες, να επιδείξει ενδιαφέρον για τις ανησυχίες τους και να έχει πιο έντονη παρουσία και πιο προωθημένο ρόλο στις εθνικές και περιφερειακές συζητήσεις.

Ο πρόεδρος της Επιτροπής ή/και ο αντιπρόεδρος αρμόδιος για τις διοργανικές σχέσεις θα πραγματοποιήσουν σειρά επισκέψεων σε όσο το δυνατό περισσότερα κράτη μέλη. Ιδιαίτερη προσπάθεια θα καταβληθεί τους ερχόμενους μήνες. Ο πρόεδρος ή/και ο αντιπρόεδρος θα συνοδεύονται από τον επίτροπο του εκάστοτε κράτους μέλους, και, κατά περίπτωση, και από άλλους επιτρόπους. Επ’ευκαιρία των επισκέψεων αυτών, η Επιτροπή θα συνιστούσε και τη συμμετοχή μελών του Ευρωπαϊκού Κοινοβουλίου. Θα πραγματοποιηθούν συναντήσεις με εκπροσώπους κυβερνήσεων, εθνικών κοινοβουλίων, επιχειρήσεων και συνδικάτων, της κοινωνίας των πολιτών, των φοιτητών, καθώς και με εκπροσώπους των περιφερειακών και τοπικών αρχών. Βασικό στοιχείο κάθε επίσκεψης θα είναι οι εκδηλώσεις των μέσων μαζικής ενημέρωσης και οι επαφές με την κοινωνία των πολιτών.

4.1.2. Επίτροποι στη διάθεση των εθνικών κοινοβουλίων

Τα εθνικά κοινοβούλια αποτελούν το συνδετικό κρίκο για την άσκηση αποτελεσματικού ελέγχου στις αποφάσεις που λαμβάνουν οι εθνικές κυβερνήσεις σχετικά με τα ευρωπαϊκά θέματα. Όπως προαναφέρθηκε, η Επιτροπή σκοπεύει να παίξει ενεργό ρόλο μεσολαβητή στη συζήτηση για τα ευρωπαϊκά θέματα και να ενισχύσει τη διαφάνεια όσον αφορά τη χάραξη της ευρωπαϊκής πολιτικής σε όλες τις πολιτικές συναντήσεις.

Πέραν των σχέσεων με τα εθνικά κοινοβούλια, με τις οποίες είναι επιφορτισμένη η αντιπρόεδρος της Επιτροπής, οι διάφοροι επίτροποι θα προσπαθήσουν να τεθούν στη διάθεση των εθνικών κοινοβουλίων και θα είναι έτοιμοι να τους εξηγήσουν τις πολιτικές της Επιτροπής και να τους παρέχουν επισκόπηση των πρόσφατων εξελίξεων στην ΕΕ. Συνεχίζονται οι επαφές με τα εθνικά κοινοβούλια για να ρυθμιστούν οι πρακτικές πτυχές αυτής της συνεργασίας.

4.1.3. Αντιπροσωπείες ανοικτές στο κοινό

Οι αντιπροσωπείες της Επιτροπής, οι οποίες αποτελούν το εθνικό της πρόσωπο, δεν είναι ακόμη αρκετά γνωστές στην πλειονότητα των πολιτών, οι οποίοι εξακολουθούν να αντιλαμβάνονται την Επιτροπή ως ένα απόμακρο όργανο. Η Επιτροπή προσπαθεί να ενισχύσει το ρόλο των αντιπροσωπειών της και σκοπεύει να τις καταστήσει γνωστές στο ευρύ κοινό ως κεντρικά σημεία στα οποία θα μπορούν οι πολίτες να απευθύνονται για να λαμβάνουν πληροφορίες και να μεταφέρουν τις ανησυχίες τους για τα ευρωπαϊκά θέματα.

Τα γραφεία των αντιπροσωπειών είναι επί μονίμου βάσεως ανοικτά στο κοινό. Εξάλλου, ο επικεφαλής της αντιπροσωπείας (ει δυνατόν και ο επίτροπος) θα συμμετέχει σε τακτική βάση σε συναντήσεις κατά τις οποίες θα απαντά στις ερωτήσεις των πολιτών· οι συνεδρίες αυτές δεν θα πρέπει να περιορίζονται στην πρωτεύουσα. Το Ευρωπαϊκό Κοινοβούλιο καλείται να ακολουθήσει το παράδειγμα αυτό, ενώ θα πρέπει να εξασφαλίζεται συντονισμός μεταξύ των εκδηλώσεων.

4.1.4. Η χρησιμοποίηση των κέντρων Europe Direct για περιφερειακές εκδηλώσεις

Η Επιτροπή έχει δημιουργήσει ένα αποκεντρωμένο δίκτυο τοπικών κέντρων ενημέρωσης για την ΕΕ σε εταιρική σχέση με ορισμένες περιφερειακές και τοπικές δομές υποδοχής. Το εν λόγω δίκτυο παρέχει σε όλα τα θεσμικά όργανα και φορείς της ΕΕ ένα πολύτιμο εργαλείο επικοινωνίας με τους πολίτες όσον αφορά την Ευρώπη και για την υλοποίηση της προσέγγισης της Επιτροπής όσον αφορά τις δραστηριότητες επικοινωνίας.

Για τη στήριξη του σχεδίου Δ οι αντιπροσωπείες θα προβούν σε πλήρη χρήση του δικτύου "νέας γενιάς" των κέντρων Europe Direct. Τα κέντρα αυτά θα πρέπει να χρησιμοποιηθούν ως νευραλγικά σημεία των δραστηριοτήτων σε περιφερειακό επίπεδο.

4.1.5. Ευρωπαϊκό Στρογγυλό Τραπέζι για τη δημοκρατία

Η Επιτροπή σκοπεύει να ξεκινήσει διάλογο με τους πολίτες, ιδίως τους νέους, που ενδιαφέρονται για τις ευρωπαϊκές υποθέσεις. Στόχος είναι η διερεύνηση τρόπων για τη βελτίωση της διασυνοριακής συζήτησης, την προώθηση της ενεργού συμμετοχής των πολιτών, καθώς και την ευαισθητοποίηση του κοινού στη διαδικασία της ευρωπαϊκής ολοκλήρωσης.

Η Επιτροπή θα συνεργαστεί με παράγοντες της κοινωνίας των πολιτών για τη δημιουργία ενός Ευρωπαϊκού Στρογγυλού Τραπεζιού για τη δημοκρατία. Το Στρογγυλό Τραπέζι θα συγκεντρώνει πολίτες από διαφορετικούς ορίζοντες που θα δρουν από κοινού ή θα συζητούν για κοινά ευρωπαϊκά θέματα. Με βάση τα αποτελέσματα του Ευρωπαϊκού Στρογγυλού Τραπεζιού, θα πρέπει να οργανωθούν συναντήσεις σε όλα τα κράτη μέλη.

4.1.6. Πρέσβεις Καλής Θέλησης για την Ευρώπη

Ουσιαστική σημασία κατέχει η ποιοτική ενημέρωση και επικοινωνία σχετικά με τις δραστηριότητές μας. Οι χρηστές πολιτικές πρέπει να συνοδεύονται από συναφείς και δημιουργικές πρωτοβουλίες που θα κινούν το ενδιαφέρον του κοινού και των μέσων μαζικής ενημέρωσης.

Η Επιτροπή, σε συνεργασία με τα κράτη μέλη, θα επιδιώξει την οργάνωση σειράς περιφερειακών εκδηλώσεων με τους "Πρέσβεις Ευρωπαϊκής Καλής Θέλησης", βασιζόμενη σε παλαιότερα πρότυπα, όπως εκείνο που χρησιμοποίησαν τα Ηνωμένα Έθνη, καθώς και στην εμπειρία που αποκτήθηκε κατά τα δημοψηφίσματα που έγιναν στα νέα κράτη μέλη για την ένταξή τους στην ΕΕ. Προς τούτο θα απευθυνθεί σε γνωστές προσωπικότητες ή εθνικές και τοπικές διασημότητες από τον πολιτιστικό, επιχειρηματικό, αθλητικό χώρο ή από οποιοδήποτε άλλο χώρο παρουσιάζει ενδιαφέρον για το κοινό. Οι "πρέσβεις" αυτοί θα μπορούσαν, στο εκάστοτε κράτος μέλος, να συμμετέχουν σε συναντήσεις, σε εργαστήρια και σε γενικές συζητήσεις σχετικά με συγκεκριμένα ευρωπαϊκά ζητήματα ή προγράμματα όπως η εκπαίδευση, η καταπολέμηση της φτώχειας, η συμμετοχή στις εκλογές, η έρευνα και η ανάπτυξη, κλπ.

4.2. Προώθηση της συμμετοχής των πολιτών στη δημοκρατική διαδικασία

4.2.1. Για πιο αποτελεσματικές διαβουλεύσεις

Τα τελευταία χρόνια, η Επιτροπή έχει βελτιώσει τον τρόπο με τον οποίο διαχειρίζεται τις διαβουλεύσεις όσον αφορά σημαντικές πολιτικές πρωτοβουλίες. Έχει αυξηθεί κατακόρυφα ο αριθμός των διαβουλεύσεων με ενδιαφερόμενους φορείς μέσω της Πράσινης και της Λευκής Βίβλου, καθώς και των διαβουλεύσεων σε επίπεδο Διαδικτύου. Στο πλαίσιο της διαδικασίας «ακρόασης του πολίτη», η Επιτροπή σκοπεύει να χρησιμοποιήσει και να βελτιώσει τα υφιστάμενα εργαλεία συγκέντρωσης απόψεων απευθείας από τους πολίτες, τους καταναλωτές και τις επιχειρήσεις, σε συνεργασία με το Ευρωπαϊκό Κοινοβούλιο και τα άλλα όργανα.

Η Επιτροπή θα προωθήσει αποτελεσματικότερα τις υφιστάμενες διαδικασίες διαβουλεύσεων, ώστε να επιτύχει μεγαλύτερη συμμετοχή των εθνικών και περιφερειακών φορέων, όπως προβλέπεται στο πρόγραμμα δράσης για τη βελτίωση της επικοινωνίας.

4.2.2. Στήριξη στα σχέδια των Ευρωπαίων πολιτών

Για να αντιμετωπιστεί η αδυναμία που αισθάνονται οι Ευρωπαίοι πολίτες απέναντι στα πολιτικά συστήματα τα οποία θεωρούν ότι ελάχιστα νομιμοποιούνται, χρειάζεται να ενισχυθεί περαιτέρω το αίσθημα συμμετοχής και εμπλοκής τους στο ευρωπαϊκό ιδεώδες σε όλα τα επίπεδα. Αυτός ακριβώς είναι ο στόχος που έχει ορίσει το πρόσφατα προταθέν πρόγραμμα "Πολίτες για την Ευρώπη" για την προώθηση της ενεργού ευρωπαϊκής ιθαγένειας.

Εξάλλου, σε τοπικό επίπεδο, σε ορισμένα κράτη μέλη έχει δημιουργηθεί ένα ολόκληρο φάσμα ομάδων πολιτών, οι οποίες συχνά συνδέονται με τη διαδικασία λήψης αποφάσεων σε περιφερειακό επίπεδο. Η Επιτροπή θα επιδιώξει να στηρίξει τις πρωτοβουλίες των ομάδων Ευρωπαίων πολιτών ώστε να συγκεντρώσει, όπου είναι δυνατό, ένα αντιπροσωπευτικό δείγμα πολιτών από ευρωπαϊκές περιφέρειες για να συζητήσουν τη πολιτική που πρέπει να εφαρμοστεί σε συγκεκριμένους τομείς. Οι συζητήσεις αυτές θα πρέπει να βασίζονται σε μοντέλα που ήδη υπάρχουν στα κράτη μέλη, και επίσης να τροφοδοτούν τις ευρωπαϊκές συζητήσεις.

4.2.3. Μεγαλύτερο άνοιγμα

Ο Ευρωπαίος πολίτης έχει το δικαίωμα να απαιτεί αποτελεσματικά, ανοικτά και εξυπηρετικά δημόσια ιδρύματα. Η Επιτροπή στηρίζει συνεπώς την ενίσχυση της διαφάνειας στα ευρωπαϊκά όργανα σε όλα τα επίπεδα και μέσω της ευρωπαϊκής πρωτοβουλίας για τη διαφάνεια (European Transparency Initiative). Όσον αφορά το Συμβούλιο, το Ευρωπαϊκό Συμβούλιο της Σεβίλλης αποφάσισε το άνοιγμα των συνεδριάσεων του Συμβουλίου στο κοινό όποτε το Συμβούλιο παρεμβαίνει με την ιδιότητα του νομοθέτη. Οι κανόνες αυτοί διατυπώνονται στον εσωτερικό κανονισμό του Συμβουλίου, ο οποίος προβλέπει την παρουσίαση των κυριότερων προτάσεων, καθώς και το άνοιγμα στο κοινό των ψηφοφοριών και των επεξηγήσεων σχετικά με τις ψηφοφορίες. Οι δεσμεύσεις αυτές δεν έχουν ακόμη μετουσιωθεί σε πράξη. Η βρετανική προεδρία μελετά επί του παρόντος σειρά μέτρων που θα καταστήσουν πιο ανοικτές τις εργασίες του Συμβουλίου.

Η Επιτροπή στηρίζει πλήρως αυτή την πρωτοβουλία της προεδρίας, η οποία συνδέεται με την Ευρωπαϊκή πρωτοβουλία για τη διαφάνεια της Επιτροπής.

4.2.4. Μεγαλύτερη συμμετοχή των ψηφοφόρων

Το χαμηλό επίπεδο συμμετοχής στις ευρωπαϊκές, εθνικές και τοπικές εκλογές έχει ενισχύσει το αίσθημα έλλειψης νομιμότητας του πολιτικού συστήματος. Ειδικότερα, κατά τις τελευταίες ευρωεκλογές, η προσέλευση των ψηφοφόρων σε ορισμένα κράτη μέλη ήταν απογοητευτικά χαμηλή.

Η Επιτροπή θα προτείνει στα άλλα ευρωπαϊκά όργανα να αναζητήσουν από κοινού τρόπους για την αύξηση της συμμετοχής των ψηφοφόρων στις ευρωεκλογές, καθώς και στα εθνικά δημοψηφίσματα που αφορούν ευρωπαϊκά θέματα. Ιδιαίτερη προσοχή θα πρέπει να δοθεί στη συμμετοχή των νέων και των μειονοτήτων, καθώς και στη χρήση νέων τεχνολογιών με στόχο την αύξηση της συμμετοχής. Θα μπορούσε να συγκροτηθεί μία κοινή διοργανική ομάδα εργασίας που θα συντονίζει τις σχετικές προσπάθειες.

4.3. Εργαλεία για τη δημιουργία πραγματικού διαλόγου σχετικά με τις ευρωπαϊκές πολιτικές

4.3.1. Ειδικό Ευρωβαρόμετρο για το μέλλον της Ευρώπης

Το σχέδιο Δ αποτελεί άσκηση ακρόασης και διαλόγου. Απώτερος στόχος της Επιτροπής είναι να μπορέσει να αντλήσει διδάγματα από τις ανησυχίες που θα εκφράσουν οι πολίτες. Τα στοιχεία αυτά θα βοηθήσουν επίσης τα κράτη μέλη να κατανοήσουν τις ανησυχίες των πολιτών τους κατά την περίοδο προβληματισμού.

Η Επιτροπή θα παρουσιάσει μία ειδική έρευνα του Ευρωβαρομέτρου σχετικά με το μέλλον της Ευρώπης, η οποία θα αξιολογήσει τις απόψεις των πολιτών για το μέλλον της ευρωπαϊκής οικοδόμησης, καθώς και τη στήριξη που παρέχουν οι πολίτες στις ευρωπαϊκές πολιτικές και ενέργειες, καθώς και τις προσδοκίες τους από αυτές.

4.3.2. Διαδίκτυο

Η πείρα αποκαλύπτει ότι το Διαδίκτυο έχει καταστεί σημαντικό φόρουμ πολιτικών ζυμώσεων. Εάν η Επιτροπή σκοπεύει να διαδραματίσει ενεργό ρόλο ως μεσολαβητής στη συζήτηση για το μέλλον της Ευρώπης, θα πρέπει να διερευνήσει τη χρήση κάθε μέσου διαδραστικής επικοινωνίας που μπορεί να διευκολύνει αυτή τη συζήτηση.

Η Επιτροπή θα χρησιμοποιήσει τις πιο εξελιγμένες τεχνολογίες του Διαδικτύου για να συζητήσει και να υποστηρίξει ενεργά τις πολιτικές της στον κυβερνοχώρο, ο οποίος έχει καταστεί σημαντικό φόρουμ συζήτησης για τη διαμόρφωση απόψεων.

4.3.3. Συζητήσεις ομάδων-στόχων

Ως πρώτο βήμα για το άνοιγμα της διαδικασίας λήψης αποφάσεων, η Επιτροπή θα πρέπει να βασιστεί στη χρηστή πρακτική που αποτελεί η διοργάνωση ομαδικών συζητήσεων. Ιδιαίτερη έμφαση θα πρέπει να δοθεί στις απόψεις των νέων. Αυτό το ουσιαστικό στάδιο της διαδικασίας ακρόασης θα μπορούσε να ωφελήσει τα κράτη μέλη στην ενίσχυση της διαδικασίας ανατροφοδότησης κατά τις εθνικές συζητήσεις.

Η Επιτροπή είναι διατεθειμένη να βοηθήσει τα κράτη μέλη στην οργάνωση στοχοθετημένων ομαδικών εργασιών επί ειδικών ευρωπαϊκών θεμάτων.

5. Χρηματοδότηση

Η ευρεία συζήτηση για το μέλλον της Ευρώπης πρέπει να στηρίζεται στην κατάλληλη χρηματοδότηση. Η Επιτροπή θα προσπαθήσει να βοηθήσει τα κράτη μέλη και την κοινωνία των πολιτών με την ενίσχυση των επιμέρους πρωτοβουλιών.

Στις αρχές του 2005, χορηγήθηκαν εννέα εκατομμύρια ευρώ στο πλαίσιο της γραμμής προϋπολογισμού Prince για τη συζήτηση σχετικά με το μέλλον της Ευρώπης (γραμμή προϋπολογισμού 250302). Όλα τα κράτη μέλη έχουν λάβει κάποια οικονομική ενίσχυση, ενώ ποσό έξι σχεδόν εκατομμυρίων ευρώ διανεμήθηκε κατά την περίοδο της επικύρωσης. Η Επιτροπή φρονεί ότι οι λοιποί πόροι θα πρέπει να χρησιμοποιηθούν για τη στήριξη πρωτοβουλιών των κρατών μελών και της κοινωνίας των πολιτών.

Η Επιτροπή στηρίζει, συνεπώς, το Ευρωπαϊκό Κοινοβούλιο στην πρόθεσή του να διαθέσει, το 2006, συμπληρωματικό ποσό ύψους έξι εκατομμυρίων ευρώ στο πλαίσιο της γραμμής προϋπολογισμού Prince.

6. Συμπέρασμα

Οι εθνικές συζητήσεις για την επικύρωση του Ευρωπαϊκού Συντάγματος επιβεβαίωσαν τη συνεχιζόμενη στήριξη των πολιτών στην Ευρωπαϊκής Ένωση, κατέδειξαν επίσης και ένα αυξανόμενο αίσθημα απομάκρυνσης από τη δημοκρατική διαδικασία.

Οι αρχηγοί κρατών και κυβερνήσεων της Ευρωπαϊκής Ένωσης εξέδωσαν δήλωση στην οποία τονίζεται η ανάγκη να ακουστούν οι ανησυχίες των πολιτών και να δοθεί η δυνατότητα να πραγματοποιηθεί μια ευρεία συζήτηση.

Έφτασε πλέον η στιγμή να ακούσουμε και να δράσουμε. Η παρούσα ανακοίνωση ορίζει του τομείς και τα ζητήματα που θίγονται στο σχέδιο Δ για δημοκρατία, διάλογο και δημόσια συζήτηση. Υπογραμμίζει τον εθνικό χαρακτήρα της συζήτησης, αλλά συνιστά επίσης μία διαρθρωμένη διαδικασία ανατροφοδότησης, ενώ προτείνει σειρά πρωτοβουλιών που θα μπορούσαν να ληφθούν σε κοινοτικό επίπεδο.

Το σχέδιο Δ πρέπει να επιδιώξει να αποσαφηνίσει, να εμβαθύνει και να νομιμοποιήσει μία νέα συναίνεση για την Ευρώπη, να εγκύψει στις κριτικές και να εξεύρει λύσεις εκεί όπου οι προσδοκίες δεν εκπληρώθηκαν. Βάσει των ανωτέρω, η Ευρωπαϊκή Επιτροπή συνιστά στα κράτη μέλη:

- να λάβουν τα αναγκαία μέτρα για να εγκαινιάσουν το ταχύτερο δυνατό εθνική συζήτηση σε κάθε χώρα·

- να συνεργαστούν με την Επιτροπή και τα άλλα όργανα και φορείς της Ευρώπης ώστε να συνδράμουν και να συμβάλουν όσο γίνεται πιο αποτελεσματικά, και με επισκέψεις σε εθνικό επίπεδο, που θα μπορούσαν να συνεισφέρουν στην εθνική συζήτηση·

- να συμφωνήσουν μέχρι το επόμενο Ευρωπαϊκό Συμβούλιο σχετικά με τη διαδικασία ανατροφοδότησης, ώστε οι ανησυχίες και οι προσδοκίες των πολιτών να γίνουν γνωστές και να ληφθούν υπόψη στο συνολικό απολογισμό που θα πραγματοποιηθεί από την αυστριακή προεδρία.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΟΝΟΜΑΣΙΑ ΤΗΣ ΠΡΟΤΑΣΗΣ:

Συμβολή της Επιτροπής κατά την περίοδο προβληματισμού και πέραν αυτής : Σχέδιο Δ για δημοκρατία, διάλογο και δημόσια συζήτηση.

2. ΠΛΑΙΣΙΟ ΔΒΔ / ΠΒΔ (διαχείριση/προϋπολογισμός βάσει δραστηριοτήτων)

Τομέας δραστηριότητας : 16-ΤΥΠΟΣ ΚΑΙ ΕΠΙΚΟΙΝΩΝΙΑ

Συνδεόμενες δραστηριότητες (σύμφωνα με την ονοματολογία ΠΠ 2006):

16 03 Ανάλυση της κοινής γνώμης και επεξεργασία γενικού ενημερωτικού υλικού για τους πολίτες

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

4. Γραμμή προϋπολογισμού περιλαμβανομένου του τίτλου της:

16 03 04 – Prince – Συζήτηση για το μέλλον της Ευρωπαϊκής Ένωσης

5. Διάρκεια της δράσης και της δημοσιονομικής επίπτωσης:

Το σχέδιο Δ, το οποίο αποτελεί αντικείμενο της παρούσας ανακοίνωσης, πρόκειται να πραγματοποιείται σε συνεχιζόμενη ετήσια βάση και να χρηματοδοτείται στο πλαίσιο του πολυετούς δημοσιονομικού προγραμματισμού.

6. Δημοσιονομικά χαρακτηριστικά ( να προστεθούν γραμμές εάν είναι αναγκαίο) :

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψήφιων χωρών | Τομέας δημοσιονο-μικών προοπτικών |

Γραμμή 16 03 04 | ΜΥΔ | ΔΠ | ΟΧΙ | ΟΧΙ | ΟΧΙ | 3 |

7. ΑΝΑΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

8. Δημοσιονομικοί πόροι

9. Ανακεφαλαιωτικό των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (3 δεκαδικά ψηφία)

Είδος δαπάνης | Τμήμα αριθ. | 2006 | Επόμενα έτη[3] | Σύνολο |

Επιχειρησιακές δαπάνες[4] |

Πιστώσεις ανάληψης υποχρεώσεων (ΠΑΥ) | 8.1 | α | 6,000 | --- | 6,000 |

Πιστώσεις πληρωμών (ΠΠ) | β | 6,000 | --- | 6,000 |

ΣΥΝΟΛΙΚΟ ΠΟΣΟ ΑΝΑΦΟΡΑΣ |

Πιστώσεις ανάληψης υποχρεώσεων | α | 6,000 | --- | 6,000 |

Πιστώσεις πληρωμών | β | 6,000 | --- | 6,000 |

Διοικητικές δαπάνες μη περιλαμβανόμενες στο ποσό αναφοράς[5] |

Ανθρώπινοι πόροι και συναφείς δαπάνες (ΜΔΠ) | 8.2.3 | δ | 0,810 | --- | 0.810 |

Συνολικές ενδεικτικές δαπάνες της δράσης

ΣΥΝΟΛΟ ΠΑΥ, περιλαμβανομένων των δαπανών για ανθρώπινους πόρους | α+δ | 6,810 | --- | 6,810 |

ΣΥΝΟΛΟ ΠΠ, περιλαμβανομένων των δαπανών για ανθρώπινους πόρους | β+δ | 6,810 | --- | 6,810 |

10. Συμβατότητα με το δημοσιονομικό προγραμματισμό

Για τον προϋπολογισμό 2005, η παρούσα πρόταση είναι συμβατή με τον υφιστάμενο δημοσιονομικό προγραμματισμό.

Η εφαρμογή του σχεδίου Δ το 2005 θα καλυφθεί με την ανακατανομή των υφιστάμενων εσωτερικών πιστώσεων που διατίθενται στη ΓΔ PRESS στο πλαίσιο της γραμμής PRINCE.

Για το 2006, οι ανάγκες θα καλυφθούν από τη γραμμή προϋπολογισμού PRINCE, εφόσον διατεθούν οι αναγκαίες πιστώσεις από τη δημοσιονομική αρχή. Πρέπει να σημειωθεί ότι το Ευρωπαϊκό Κοινοβούλιο κατέθεσε διάφορες τροποποιήσεις για αύξηση των πιστώσεων που διατεθούν σε αυτή τη γραμμή προϋπολογισμού στο ΠΠ 2006.

Η υλοποίηση του σχεδίου Δ θα συνεχιστεί το 2007 και το 2008. Για τα έτη αυτά, οι πιστώσεις θα εξαρτηθούν από το αποτέλεσμα της αρχικής διαδικασίας ανατροφοδότησης. Ως εκ τούτου, δεν εμφανίζονται στους πίνακες του παρόντος δημοσιονομικού δελτίου. Υπόκεινται στην έγκριση των δημοσιονομικών προοπτικών για την περίοδο 2007-2013 και στον πολυετή προγραμματισμό που θα προκύψει.

11. Δημοσιονομική επίπτωση στα έσοδα

Η πρόταση δεν έχει δημοσιονομική επίπτωση στα έσοδα.

12. Ανθρώπινοι πόροι FTE (= ΙΠΑ) (περιλαμβανομένων των μονίμων υπαλλήλων και του έκτακτου και εξωτερικού προσωπικού) – βλ. λεπτομέρειες στο σημείο 8.2.1.

Ετήσιες ανάγκες | 2006 | Επόμενα έτη |

Σύνολο ανθρώπινων πόρων | 7,5 | --- |

13. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

14. Ανάγκη υλοποίησης βραχυπρόθεσμα ή μακροπρόθεσμα

Στις 18 Ιουνίου 2005, το Ευρωπαϊκό Συμβούλιο ενέκρινε δήλωση που καλεί σε περίοδο προβληματισμού μετά τα αρνητικά αποτελέσματα της ψηφοφορίας για το Ευρωσύνταγμα στη Γαλλία και τις Κάτω Χώρες. Η Επιτροπή πρότεινε ένα σχέδιο Δ για δημοκρατία, διάλογο και δημόσια συζήτηση με στόχο να υποκινηθεί μια γενικότερη συζήτηση όσον αφορά τις σχέσεις μεταξύ των δημοκρατικών οργάνων ΕΕ και των πολιτών. Η παρούσα ανακοίνωση προτείνει σειρά πρωτοβουλιών με σκοπό να εγκαινιαστεί μια ευρεία δημόσια συζήτηση σε εθνικό και ευρωπαϊκό επίπεδο. Οι πρωτοβουλίες αυτές θα πρέπει επίσης να προσεγγίζουν ειδικές κατηγορίες του κοινού (γυναίκες, νέους, μειονότητες, ανέργους, κλπ.) και να καλύπτονται από τα κατάλληλα μέσα μαζικής ενημέρωσης. Η πρακτική αυτή πρέπει να συνεχιστεί καθόλη τη διάρκεια της θητείας της Επιτροπής και μετά από αυτή.

Οι αντιπροσωπείες των κρατών μελών θα αποτελέσουν τον ακρογωνιαίο λίθο αυτής της διεργασίας.

15. Προστιθέμενη αξία της κοινοτικής συμμετοχής, συνέπεια της πρότασης με άλλα δημοσιονομικά μέσα και δυνατή συνέργεια

Η προστιθέμενη αξία των προτεινόμενων μέτρων είναι να εξασφαλίσουν ότι τα συμπεράσματα που θα προκύψουν από τη συζήτηση θα έχουν άμεσο αντίκτυπο στο πολιτικό πρόγραμμα της Ευρωπαϊκής Ένωσης. Η Επιτροπή προτείνει συνεπώς να προσφέρει τη συνδρομή της στην οργάνωση και τη χρηματοδότηση των εκδηλώσεων που προάγουν τη συζήτηση. Στο μέτρο του δυνατού, οι πρωτοβουλίες πρέπει να οργανώνονται σε συνεργασία με άλλα όργανα και φορείς της ΕΕ.

Το σχέδιο Δ θα υλοποιηθεί σε συνεργασία με το σχέδιο δράσης της Επιτροπής για τη βελτίωση της επικοινωνίας στην Ευρώπη, το οποίο ενέκρινε το Σώμα στις 20.7.2005.

16. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείρισης βάσει δραστηριοτήτων)

Σε γενικές γραμμές, οι στόχοι του σχεδίου Δ εντάσσονται στους γενικούς στόχους της Επιτροπής, και στους επιχειρησιακούς στόχους της ΓΔ PRESS, όπως καταγράφονται στη ΔΒΔ και τον ΠΒΔ.

Αυτό το τμήμα του δημοσιονομικού δελτίου καταγράφει τις δράσεις και τους στόχους που περιγράφονται στο σχέδιο Δ και έχουν δημοσιονομικό αντίκτυπο ή/και αντίκτυπο από άποψη ανθρώπινων πόρων για τη ΓΔ PRESS.

Οι αντιπροσωπείες της Επιτροπής στα κράτη μέλη θα εμπλακούν σε μεγάλο βαθμό στην πραγματοποίηση των στόχων και των δράσεων που περιγράφονται παρακάτω:

1. Πρώτος επιχειρησιακός στόχος : Στήριξη των εθνικών συζητήσεων

- Συμβολή στους στόχους της ΔΒΔ ΓΔ PRESS και στους γενικούς στόχους της Επιτροπής

Ο στόχος αυτός θα πραγματοποιηθεί με τις ακόλουθες ενέργειες, οι οποίες στο σύνολό τους εντάσσονται στους γενικούς στόχους της ΓΔ PRESS και των υφιστάμενων δημοσιονομικών γραμμών του ΠΒΔ :

1.1 . Διοργάνωση των εθνικών συζητήσεων : η Επιτροπής θα βοηθήσει τα κράτη μέλη στη διοργάνωση εκδηλώσεων που προωθούν τη συζήτηση.

1.2. Διαδικασία ανατροφοδότησης : θα υλοποιηθεί μεταξύ άλλων με τη διοργάνωση ευρωπαϊκής διάσκεψης στις 9 Μαΐου 2006.

- Επιτεύγματα/προσδοκώμενα αποτελέσματα/αναμενόμενος αντίκτυπος/δείκτες

Επιχειρησιακός υπό-στόχος/ ενέργειες | Παραπομπή στο σχέδιο Δ | Επιτεύγματα | Αναμενόμενα αποτελέσματα/αντίκτυπος | Δείκτες |

1.1 Διοργάνωση εθνικών συζητήσεων | 3.1. | Συνδρομή στη διοργάνωση εκδηλώσεων για την προώθηση της συζήτησης | Διοργάνωση μιας εθνικής συζήτησης ανά κράτος μέλος. Προώθηση των περιφερειακών πρωτοβουλιών και εμπλοκή των εθνικών κοινοβουλίων | Αριθμός συζητήσεων. Σχέσεις κρατών μελών. |

1.2 Διαδικασία ανατροφοδότησης | 3.3. | Διοργάνωση της ευρωπαϊκής διάσκεψης το Μάιο του 2006 / συνοπτικό έγγραφο | Κοινοποίηση των πρώτων συμπερασμάτων της συζήτησης και κατευθύνσεις για την προετοιμασία του Ευρωπαϊκού Συμβουλίου τον Ιούνιο του 2006 | Αριθμός συμμετεχόντων στη διάσκεψη Εκ των προτέρων και εκ των υστέρων αξιολόγηση |

2. Δεύτερος επιχειρησιακός στόχος : δημιουργία κινήτρων για μια ευρεία δημόσια συζήτηση

- Συμβολή στους στόχους της ΔΒΔ ΓΔ PRESS και στους γενικούς στόχους της Επιτροπής

Ο στόχος αυτός θα πραγματοποιηθεί με τις ακόλουθες ενέργειες, οι οποίες στο σύνολό τους εντάσσονται στους γενικούς στόχους της ΓΔ PRESS και των υφιστάμενων γραμμών προϋπολογισμού του ΠΒΔ :

2.1 . Επισκέψεις των επιτρόπων στα κράτη μέλη : ο στόχος αυτός θα υλοποιηθεί στο πλαίσιο του σχεδίου δράσης της Επιτροπής για τη βελτίωση της επικοινωνίας στην Ευρώπη.

2.2. Άνοιγμα των αντιπροσωπειών της Επιτροπής στο κοινό: ο στόχος αυτός θα πραγματοποιηθεί από τις αντιπροσωπείες της Επιτροπής με τη συχνή διοργάνωση ενημερωτικών συσκέψεων και δημόσιων συζητήσεων.

2 . 3. Χρησιμοποίηση του δικτύου Europe Direct στις περιφερειακές εκδηλώσεις: θα υλοποιηθεί στο πλαίσιο του σχεδίου δράσης της Επιτροπής για τη βελτίωση της επικοινωνίας στην Ευρώπη.

2.4. Ευρωπαϊκή Στρογγυλή Τράπεζα για τη δημοκρατία : θα υλοποιηθεί κυρίως με τη δημιουργία ενός ευρωπαϊκού στρογγυλού τραπεζιού και τη διοργάνωση εθνικών συσκέψεων.

2.5. Πρέσβεις καλής θέλησης της ΕΕ : θα πραγματοποιηθεί στο πλαίσιο του σχεδίου δράσης της Επιτροπής για τη βελτίωση της επικοινωνίας στην Ευρώπη.

- Επιτεύγματα/προσδοκώμενα αποτελέσματα/αναμενόμενος αντίκτυπος/δείκτες

Επιχειρησιακός υπό-στόχος/ ενέργειες | Παραπομπή στο σχέδιο Δ | Επιτεύγματα | Αναμενόμενα αποτελέσματα/ αντίκτυπος | Δείκτες |

2.1. Επισκέψεις των επιτρόπων στα κράτη μέλη | 4.1.1. | Επισκέψεις των επιτρόπων στα κράτη μέλη, αυξημένες επαφές με τα περιφερειακά και τοπικά μέσα μαζικής ενημέρωσης, ενέργειες επικοινωνίας | Βελτίωση της γνωριμίας με τους Ευρωπαίους επιτρόπους, καθώς και της δημόσιας εικόνας τους στις χώρες, καλύτερη ποιότητα ενημέρωσης, προσέγγιση του πολίτη από την ΕΕ | Κάλυψη από τον Τύπο και τα μέσα μαζικής ενημέρωσης, γνώση των ευρωπαϊκών θεμάτων από τους πολίτες |

2.2. Άνοιγμα των αντιπροσωπειών της Επιτροπής στο κοινό | 4.1.3. | Διοργάνωση μηνιαίων ενημερωτικών εκδηλώσεων και συζητήσεις με το κοινό- στόχο σε εθνικό επίπεδο | Προσέγγιση του πολίτη με τα κοινοτικά όργανα. Βελτίωση της λειτουργίας ακρόασης σε εθνικό επίπεδο | Αριθμός συνεδριών/ δημόσιων συζητήσεων ανά κράτος μέλος Αριθμός συμμετεχόντων |

2.3. Χρησιμοποίηση του δικτύου Europe Direct στις περιφερειακές εκδηλώσεις | 4.1.4. | Προώθηση του δικτύου “Europe Direct” | Συγκέντρωση στοιχείων από το διαφορετικό κάθε φορά κοινό-στόχο σε τοπικό επίπεδο. Προσέγγιση και καλύτερη ενημέρωση του πολίτη | Αριθμός πραγματοποιούμενων εκδηλώσεων και καλυπτόμενων θεμάτων / αριθμός συμμετεχόντων / εκ των προτέρων και εκ των υστέρων αξιολόγηση |

2.4. Ευρωπαϊκή Στρογγυλή Τράπεζα για τη δημοκρατία | 4.1.5. | Πραγματοποίηση μιας ευρωπαϊκής Στρογγυλής Τράπεζας. Διοργάνωση εθνικών Στρογγυλών Τραπεζών | Πολιτικός διάλογος της Επιτροπής και άλλων οργάνων με τους πολίτες | Αριθμός πραγματοποιούμενων Στρογγυλών Τραπεζών. Ακροατήρια που προσεγγίστηκαν και αριθμός συμμετεχόντων. Εκ των προτέρων και εκ των υστέρων αξιολόγηση. |

2.5. "Εθελοντές" πρέσβεις της ΕΕ | 4.1.6. | Πραγματοποίηση εκδηλώσεων για την προσέλκυση πολυάριθμων ακροατηρίων-στόχων. Κάλυψη από τον Τύπο και τα μέσα μαζικής ενημέρωσης | Βελτίωση της δημόσιας εικόνας της ΕΕ και καλύτερη γνωριμία με τις πολιτικές της. Προσέγγιση του πολίτη. | Αριθμός εκδηλώσεων. Αριθμός συμμετεχόντων. Ποιότητα της κάλυψης από τον Τύπο και τα μέσα μαζικής ενημέρωσης. |

3. Τρίτος επιχειρησιακός στόχος: προώθηση της συμμετοχής των πολιτών στη δημοκρατική διαδικασία

- Συμβολή στους στόχους της ΔΒΔ ΓΔ PRESS και στους γενικούς στόχους της Επιτροπής

Ο στόχος αυτός θα πραγματοποιηθεί με τις ακόλουθες ενέργειες, οι οποίες στο σύνολό τους εντάσσονται στους γενικούς στόχους της ΓΔ PRESS και των υφιστάμενων γραμμών προϋπολογισμού του ΠΒΔ :

3.1. Για πιο αποτελεσματικές διαβουλεύσεις : θα υλοποιηθεί στο πλαίσιο του σχεδίου δράσης της Επιτροπής για τη βελτίωση της επικοινωνίας στην Ευρώπη.

3 . 2. Στήριξη των "ομάδων Ευρωπαίων πολιτών" : θα υλοποιηθεί με τη συγκρότηση ομάδων σε διαπεριφερειακό επίπεδο.

3.3. Άνοιγμα και διαφάνεια : ο στόχος αυτός θα υλοποιηθεί με τις πρωτοβουλίες του Συμβουλίου και της προεδρίας της ΕΕ.

3.4. Χρησιμοποίηση των νέων τεχνολογιών για αύξηση της συμμετοχής των ψηφοφόρων: ο στόχος αυτός θα επιτευχθεί μέσω κοινής δράσης των ευρωπαϊκών οργάνων σε συνεργασία με τους φορείς των κρατών μελών

- Επιτεύγματα/προσδοκώμενα αποτελέσματα/αναμενόμενος αντίκτυπος/δείκτες

Επιχειρησιακός υπό-στόχος/ ενέργειες | Παραπομπή στο σχέδιο Δ | Επιτεύγματα | Αναμενόμενα αποτελέσματα/αντίκτυπος | Δείκτες |

3.1. Για πιο αποτελεσματικές διαβουλεύσεις | 4.2.1. | Βέλτιστη χρησιμοποίηση των υφιστάμενων μέσων για να εξασφαλιστεί ανατροφοδότηση από το κοινό | Πληροφορίες και στοιχεία για την επεξεργασία των πολιτικών της Ένωσης | Αριθμός και ποιότητα των πραγματοποιού-μενων διαβουλεύσεων Προσεγγισθέντα ακροατήρια Εκ των προτέρων και εκ των υστέρων αξιολόγηση |

3.2. Στήριξη των "ομάδων Ευρωπαίων πολιτών" | 4.2.2. | Οργάνωση ομάδων σε διαπεριφερειακό επίπεδο. Συστάσεις/αναφορές σε περιφερειακές και εθνικές κυβερνήσεις. | Συνδρομή για την αποκατάσταση της εμπιστοσύνης στα πολιτικά συστήματα. Πώς θα αισθανθούν οι πολίτες ότι συμμετέχουν περισσότερο | Αριθμός αντιπροσωπευόμενων περιφερειών/αριθμός ομάδων/αριθμός συμμετεχόντων/εκ των προτέρων και εκ των υστέρων αξιολόγηση |

3.3. Άνοιγμα και διαφάνεια | 4.2.3. | Διαφάνεια των εργασιών του Συμβουλίου και των άλλων οργάνων. Ψηφοφορίες ανοικτές στο κοινό | Ταύτιση του κοινού με τις αποφάσεις του Συμβουλίου. Κατανόηση του ρόλου του ως νομοθέτη και του ρόλου των οργάνων | Εγκρινόμενα μέτρα διαφάνειας/ τροποποίηση του εσωτερικού κανονισμού |

3.4. Χρησιμοποίηση των νέων τεχνολογιών για αύξηση της συμμετοχής των ψηφοφόρων | 4.2.4. | Σύσταση διοργανικής ομάδας εργασίας | Ενίσχυση της νομιμότητας των δημοκρατικών οργάνων | Βελτίωση των ηλεκτρονικών συστημάτων ψηφοφορίας/επίπεδο συμμετοχής στις εκλογές |

4. Τέταρτος επιχειρησιακός στόχος: δημιουργία διαλόγου για τις ευρωπαϊκές πολιτικές.

- Συμβολή στους στόχους της ΔΒΔ ΓΔ PRESS και στους γενικούς στόχους της Επιτροπής

Ο στόχος αυτός θα πραγματοποιηθεί με τις ακόλουθες ενέργειες, οι οποίες στο σύνολό τους εντάσσονται στους γενικούς στόχους της ΓΔ PRESS και των υφιστάμενων γραμμών προϋπολογισμού του ΠΒΔ :

4.1. Οι επίτροποι στη διάθεση των εθνικών κοινοβουλίων : θα υλοποιηθεί στο πλαίσιο του σχεδίου δράσης της Επιτροπής για τη βελτίωση της επικοινωνίας στην Ευρώπη

4 . 2. Ειδική έρευνα του Ευρωβαρομέτρου για το μέλλον της Ευρώπης: θα υλοποιηθεί με μία νέα έρευνα του Ευρωβαρόμετρου για το μέλλον της Ευρώπης

4.3. Διαδίκτυο: θα πραγματοποιηθεί στο πλαίσιο του σχεδίου δράσης της Επιτροπής για τη βελτίωση της επικοινωνίας στην Ευρώπη

4.4. Ομάδες στόχοι: θα πραγματοποιηθεί στο πλαίσιο του σχεδίου δράσης της Επιτροπής για τη βελτίωση της επικοινωνίας στην Ευρώπη

- Επιτεύγματα/προσδοκώμενα αποτελέσματα/αναμενόμενος αντίκτυπος/δείκτες

Επιχειρησιακός υπό-στόχος/ενέργειες | Παραπομπή στο σχέδιο Δ | Επιτεύγματα | Αναμενόμενα αποτελέσματα/αντίκτυπος | Δείκτες |

4.1. Οι επίτροποι στη διάθεση των εθνικών κοινοβουλίων | 4.1.2. | Επεξηγήσεις των πολιτικών της Ένωσης από τους επιτρόπους στα εθνικά κοινοβούλια | Διευκόλυνση της συζήτησης για την Ένωση. Μεγαλύτερη διαφάνεια των ευρωπαϊκών οργάνων | Αριθμός συνεδριάσεων του Κοινοβουλίου/ συζητήσεων |

4.2. Ειδική έρευνα του Ευρωβαρόμετρου για το μέλλον της Ευρώπης: | 4.3.1. | Παρουσίαση μιας ειδικής έρευνας του Ευρωβαρομέτρου για το μέλλον της Ευρώπης | Ανάλυση των απόψεων των πολιτών και των προσδοκιών τους όσον αφορά την ευρωπαϊκή οικοδόμηση | Δείκτες που φανερώνουν τη χρήση των πορισμάτων των ερευνών. Προφίλ του κοινού |

4.3. Διαδίκτυο | 4.3.2. | Ανάπτυξη ενός νέου ιστοχώρου αφιερωμένου στη συζήτηση | Διαδραστική επικοινωνία που θα διευκολύνει τη συζήτηση, την ελκυστικότητα του ιστοχώρου, τη γενική συνοχή, την αποτελεσματικότητα των εργαλείων έρευνας | Αριθμός επισκέψεων στον ιστοχώρο/ ικανότητα των συστημάτων |

4.4. Ομάδες-στόχοι | 4.3.3. | Χρησιμοποίηση των ομάδων-στόχων από τα κράτη μέλη | Ενίσχυση των μηχανισμών διαβούλευσης | Αριθμός ομάδων-στόχων. Αριθμός απαντήσεων. Ενοποίηση των αποτελεσμάτων |

17. Τρόπος εφαρμογής

Κεντρική διαχείριση:

- απευθείας από την Επιτροπή.

18. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Τα ήδη υφιστάμενα εσωτερικά επιχειρησιακά συστήματα αναφοράς για τις τρέχουσες δραστηριότητες θα επεκταθούν και στις νέες δράσεις.

6.2. Αξιολόγηση

6.2.1. Εκ των προτέρων

Στο σεμινάριο που οργάνωσε η Επιτροπή στις 20 Σεπτεμβρίου 2005 και ήταν ειδικά αφιερωμένο στο σχέδιο Δ, οι επίτροποι επιβεβαίωσαν τους γενικούς προσανατολισμούς όσον αφορά την προσέγγιση που πρέπει να ακολουθήσει το σχέδιο· από αυτούς το παρόν δημοσιονομικό δελτίο παρουσιάζει τις συνέπειες από άποψη συμπληρωματικών πόρων που απαιτούνται για τη ΓΔ PRESS.

Οι επιχειρησιακές ενέργειες που πρόκειται να υλοποιηθούν στο πλαίσιο της ανακοίνωσης θα επωφεληθούν από τα αποτελέσματα των αναλύσεων που παρέχει η λειτουργία αξιολόγησης της ΓΔ PRESS.

6.2.2. Μέτρα που λήφθηκαν μετά από ενδιάμεση/εκ των υστέρων αξιολόγηση

Τον Απρίλιο του 2006, θα πρέπει να πραγματοποιηθεί μια αρχική διαδικασία ενημέρωσης που θα επιτρέψει να συναχθούν τα προκαταρκτικά συμπεράσματα. Στις 9 Μαΐου 2006, η Επιτροπή θα διοργανώσει την " Ημέρα της Ευρώπης ", ευρωπαϊκή διάσκεψη για το μέλλον της Ευρώπης, στην οποία θα συμμετέχουν εκπρόσωποι της κοινωνίας των πολιτών, εκλεγμένοι αντιπρόσωποι, πολίτες και άλλα όργανα και φορείς της Ένωσης. Η διάσκεψη αυτή θα προσπαθήσει να συγκεντρώσει τα πρώτα συμπεράσματα της συζήτησης που θα πραγματοποιηθεί σε ευρωπαϊκό επίπεδο. Το Μάιο του 2006, η Επιτροπή θα εκπονήσει έγγραφο το οποίο θα συνοψίζει τις εθνικές συζητήσεις.

Τούτο θα επιτρέψει στην αυστριακή προεδρία να κατευθύνει την κατάρτιση της απογραφής που θα πραγματοποιηθεί στο Ευρωπαϊκό Συμβούλιο τον Ιούνιο 2006, όπως αναφέρεται στη δήλωση των αρχηγών κρατών και κυβερνήσεων.

6.2.3. Όροι και συχνότητα των μελλοντικών αξιολογήσεων

Βάσει των αποτελεσμάτων του Ευρωπαϊκού Συμβουλίου του Ιουνίου 2006, στις αρχές του 2007 θα μπορούσε να εγκαινιαστεί μία δεύτερη διαδικασία ενημέρωσης που θα τροφοδοτήσει την ενδιάμεση επανεξέταση του στρατηγικού και πολιτικού προγράμματος της Επιτροπής.

7. Μέτρα για την καταπολέμηση της απάτης

Θα εφαρμοστούν οι διατάξεις του δημοσιονομικού κανονισμού όσον αφορά την εκτέλεση του προϋπολογισμού και πιο συγκεκριμένα τα μέτρα παρακολούθησης.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους (Πιστώσεις ανάληψης υποχρεώσεων σε ευρώ)

Οι δαπάνες που απεικονίζονται στον ακόλουθο πίνακα αντιπροσωπεύουν τις απαιτήσεις για την πραγματοποίηση των δράσεων του σχεδίου Δ.

Δεδομένου ότι προβλέπεται συνέργια για ορισμένες ενέργειες που περιγράφονται στο σχέδιο Δ και στο σχέδιο δράσης της Επιτροπής για τη βελτίωση της επικοινωνίας στην Ευρώπη, πρέπει να σημειωθεί ότι εδώ εμφανίζονται μόνο οι δαπάνες των ενεργειών που είναι συμπληρωματικές του εν λόγω σχεδίου δράσης.

πιστώσεις ανάληψης υποχρεώσεων σε ευρώ

Ονομασίες στόχων, δράσεων και υλοποιήσεων | Είδος υλοποίησης | Μέσο κόστος | 2006 | ΣΥΝΟΛΟ |

Αριθμός υλοποιήσεων | Συνολικό κόστος | Αριθ. | Συνολικό κόστος |

Υποσύνολο στόχος 1 | 900.000 | 900.000 |

Υποσύνολο στόχος 2 | 2.400.000 | 2.400.000 |

Υποσύνολο στόχος 3 | 2.100.000 | 2.100.000 |

Υποσύνολο στόχος 4 | 600.000 | 600.000 |

ΣΥΝΟΛΙΚΟ ΚΟΣΤΟΣ | 6.000.000 | 6.000.000 |

8.2. Διοικητικές δαπάνες

8.2.1. Αριθμός και είδος ανθρώπινων πόρων

Κατηγορίες θέσεων απασχόλησης | Προσωπικό που θα διατεθεί για τη διαχείριση της δράσης από διαθέσιμους ανθρώπινους πόρους (αριθμός θέσεων/ΙΠΑ) |

ΓΔ PRESS (Έδρα) |

2006 | Επόμενα έτη |

Μόνιμοι ή έκτακτοι υπάλληλοι[6] (16 01 01) | A*/AD | 3 | --- |

B*, C*/AST | 4,5 | --- |

ΣΥΝΟΛΟ | 7,5 |

Η δράση θα πραγματοποιηθεί με τους ανθρώπινους πόρους που απασχολούνται στην ομάδα σχεδιασμού για το μέλλον της Ένωσης το 2005, με χρήση των ίδιων ανθρώπινων πόρων ή με εσωτερική ανακατανομή του προσωπικού.

8.2.2. Πηγές ανθρώπινων πόρων (κανονισμός υπηρεσιακής κατάστασης)

Θέσεις που έχουν διατεθεί για τη διαχείριση του προγράμματος και πρέπει να παραταθούν. Όλες οι θέσεις πρέπει να παραταθούν.

8.2.3. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς.

εκατ. ευρώ (3 δεκαδικά ψηφία)

Κατηγορία ανθρώπινων πόρων | 2006 | Επόμενα έτη |

Μόνιμοι και έκτακτοι υπάλληλοι (16 01 01) | 0,810 | --- |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 0,810 |

Υπολογισμός – Μόνιμοι και έκτακτοι υπάλληλοι (άρθρο 16 01 01)

108 000 ευρώ ετησίως x 7,5 μόνιμους υπαλλήλους = 810 000 ευρώ ετησίως

(Οδηγίες για τη συμπλήρωση των δημοσιονομικών δελτίων, Budg Web)

[1] Σχέδιο δράσης της Επιτροπής για τη βελτίωση της επικοινωνίας στην Ευρώπη SEC(2005) 985 – 20.7.2005.

[2] http://europa.eu.int/comm/public_opinion/archives/eb/eb63/eb63_en.htm

[3] Η υλοποίηση του σχεδίου Δ θα συνεχιστεί το 2007 και το 2008, αλλά οι αναγκαίες πιστώσεις θα προσδιορίζονται επακριβώς βάσει των αποτελεσμάτων της διεργασίας ενημέρωσης.

[4] Δαπάνες εκτός κεφαλαίου 16 01 του σχετικού τίτλου 16.

[5] Δαπάνες κεφαλαίου 16 01, εκτός των δαπανών των άρθρων 16 01 04 και 16 01 05.

[6] Των οποίων το κόστος ΔΕΝ καλύπτεται από το ποσό αναφοράς.